Document ID: /roh_data/filtered/fineweb-2-filterrobots_roh.jsonl.gz/20224

Dus frars, ina bartgetta, in flum furibund
Dus che sesan ensemen en in canu ed han d’absolver in slalom en in flum furibund. Quai è il sport da Lukas e Simon Werro, il canu dubel. Als gieus olimpics è quai flum furibund in flum artifizial. L’aua curra adina tuttina uschia che tuts han las medemas cundiziuns. Per dumagnar uschia in slalom dovri tecnica e forza.
Canu dubel vul dir trair en la medema direcziun
Canu dubel saja “Teamwork” dian ils dus frars Lukas e Simon Werro. Ins stoppia sa chapir bain. Sco frars hajan els gia da chasa anora las medemas valitas e sa chapeschian bain, quai saja in avantatg.
Sa qualifitgads piz a cup
Cun prender part als gieus olimpics han Lukas e Simon Werro gia realisà in grond siemi. Mo piz a cup èn els insumma vegni da sa qualifitgar per Rio. Mo uss vulan ils dus frars nizzegiar lur schanza. Lur finamira è in plaz en ils top 8, quai fiss in diplom olimpic.
RR actualitad 17:00